Limpopo-hoë moet opdok vir reuseselfoonrekeningBusisiwe Mkhwebane, openbare beskermer (Foto: ANA) Busisiwe Mkhwebane, openbare beskermer, het aanbeveel dat Lehlogonolo Masoga, die adjunkspeaker van die Limpopo-wetgewer, ŉ telefoonrekening van R125 000 moet terugbetaal. Die rekening is glo beloop terwyl hy in Augustus 2014 op ŉ amptelike reis na Amerika was. Daar word beweer dié reuserekening is in een maand beloop. ŉ Groot deel van dié rekening is glo weens die koste van pornografie-kyk veroorsaak. Die wetgewer het die rekening betaal. Mkhwebane het Maandag in haar verslag oor die aangeleentheid gesê die bedrag van die rekening is onredelik hoog in vergelyking met ander lede van die wetgewer wat saam met hom op dieselfde reis na Amerika was. Mkhwebane het gesê Masoga het nie ŉ hoë standaard van professionele etiek gehandhaaf om te verseker dat die staat se hulpbronne doeltreffend gebruik word nie. Sy het Masoga 60 werksdae gegee om die geld terug te betaal. Sy het verder Maandag tydens ŉ perskonferensie ŉ verslag oor verskeie ondersoeke wat sy uitgevoer het bekend gestel. Sy het gesê in die 20 maande wat sy in haar pos aangestel is, het sy meer as 25 000 klagtes ontvang. Volgens haar is meer as 21 000 daarvan reeds uitgestryk.